Péter első levele II.
Keresztyének: a remény rabjai?
1Pt 1,13-2,3
Lekció: 
 
Húsz évvel ezelőtt jelent meg mozikban magyar címén „A remény rabjai” című film. Ahogy a jól eltalált magyar cím is mutatja, a film két nagy téma körül forog. Az egyik a rabság, hiszen a film egy börtönben játszódik. Andyt, a fiatal bankárt felesége meggyilkolásának vádjával kétszeres életfogytiglanra ítélik, és így bekerül az elítéltek és börtönőrök mocskos, korrupt és kemény világába.  Bent megismerkedik Reddel, egy 20 éve elítélt fogollyal. A másik meghatározó téma pedig a remény: a két férfi teljesen ellenkező mentalitással bír. Andy nem akar belenyugodni, hogy életének a börtönben befellegzett. A körülmények ellenére emberi életet próbál élni. Kitartással könyvtárat hoz létre rabtársainak, a börtönőrök könyvelését intézi, szabadidejében pedig sakkfigurákat farigcsál – egyszóval elfoglalja magát. Red azonban kezdettől a remény értelmetlenségét hangoztatja. Egy ponton a következőket mondja: „A remény veszedelmes dolog. A remény megőrjíti az embert. Semmi szükség rá idebenn!” 
Tényleg így lenne? Nincs szükség a reményre, legyen szó a Shawshank börtönének zárt világáról vagy e földre zárt életünkről? Tényleg rabjai vagyunk a reményünknek? Vallásunk tényleg az emberek ópiuma? Péter apostol válasza erre a leghatározottabb nem. Bár vannak hamis hitek, azonban a keresztyén remény nem rabbá tesz, hanem felszabadít. A Krisztusban való remény nem megőrjít, hanem józanná tesz. Egy a szükséges dolog életedben és halálodban: az, hogy az Úr Jézus megváltott gyermeke legyél, az Ő segítségét várd életedben és az Ő szabadításában reménykedj halálod után.
A keresztyén remény nem valami e világtól idegen dolog. Nem egy szép elmélet, amely foglyul ejt, bogarassá tesz, és képtelenné arra, hogy a földön éljünk. Hitünk és keresztyénségünk nem csupán a vasárnapjainkról szólnak, hanem meghatározzák hétfőinket és csütörtökjeinket is. Éppen ezért miután Péter levele elején kifejtette a keresztyén ember reménységét, most megvizsgálja, hogy mindennek milyen hatást kell gyakorolnia az életvitelünkre. Négy fontos felszólítás hangzik el.
Reménykedj tökéletesen!
„13Azért felövezve elmétek derekát, mint józanok, tökéletesen reménykedjetek abban a kegyelemben, amelyet Jézus Krisztus hoz nektek megjelenésekor.” Szeretett testvéreim, ez egy határozott felszólítás. Péter nem azt mondja, hogy jó lenne kicsit remélni, ha néha egy kicsit gondolkodnál a mennyen is. Nem, ez a szó az eredeti alakjában[footnoteRef:1] egy erős üzenetet hordoz, döntésre késztet. Keresztyén testvérem, döntsd el, hogy reménykedni fogsz! Határozd el, hogy Krisztus ígéreteit szem előtt tartod, megjegyzed és azokba fogsz kapaszkodni mostantól kezdve a szükség és szenvedés idején!  [1:  Aoristos imperativus egy új, külön cselekedetre való felszólítást hangsúlyoz szemben a praesens imperativusszal, ami folyamatos, folyamatban lévő cselekedet megtartására szólít fel.] 

Talán kérdezed: de hát hogyan határozhatom el ezt? Hiszen a reményt, a hitet nem tudom magamra erőltetni. Tény, ám Isten itt nem is ezt kéri tőlünk. Péter azt mondja, hogy „felövezve elmétek derekát, mint józanok, … reménykedjetek”. Péter egy az ókori hétköznapokból vett képet ad nekünk. A Közel-Kelet forró klímájában a férfiak is hosszú ruhában jártak, hogy óvják testüket a nap perzselő sugaraitól. A hosszú köntös azonban akadály is volt, ha gyorsan sietni kellett valahova, vagy egyszerűen hosszabb útra készültek. Ilyenkor a férfinak fel kellett öveznie magát, azaz ruhájának szárát az övébe kellett tűrni, hogy így kész legyen az útra, a munkára, netalán a harcra. Hozzájuk hasonlóan nekünk az elménket kell felövezni, azaz késszé tenni, hadrendbe állítani a reménységhez. Péter szerint tehát a reménység elsősorban nem érzelmi befolyásoltság. Nem arról szól, hogy hallottál egy megható igehirdetést, olvastál egy szép történetet, szívedben melegség támadt, és akkor most már reménykedsz. A bibliai remény több ennél. A biblia remény nem csupán érzelem. Hanem az elme általi megértés, az elme által hozott döntés. A lényeg az, hogy légy józan, azaz gondolkodásodban ne az érzelmeid irányítsanak – hanem Isten szava, annak megértése és alkalmazása az életedre.
Vagyis a remény nem más, mint hogy hallva Isten ígéreteit elfogadod, elhiszed azokat. A reményt nem mi erőszakoljuk ki magunkból. Hanem a remény válasz Isten üzenetére. Mit kér tehát Péter, amikor azt mondja, hogy ’tökéletesen reménykedjetek’? Azt, hogy olvasd, kutasd a Bibliát, gondolkodj rajta, és vesd alá az életedet – még akkor is, ha körülményeid, érzéseid, vágyaid mást mondanak. Ha még mindig száraz a szíved, akkor se hagyj fel az igeolvasással, hanem imádságaiban tárd fel szívedet és hitetlenségedet Istennek, és kérd, hogy könyörüljön rajtad.
Péter azért szól hozzánk ezzel a határozottsággal, mert tudja, a lelki életünk függ ettől a döntéstől. Pál apostol, amikor a lelki fegyverzetet megrajzolta az Efézusi levélben (Ef 6,11-17), az üdvösség reménységét a sisakhoz hasonlította. A harcban a sisak védi a fejet a támadástól. Ehhez hasonlóan a lelki harcban, a kísértések között az üdvösség ígéretébe való kapaszkodás tudja megóvni a keresztyén embert. Egyáltalán nem mellékes, hogy szívedben mennyire forgatod Isten ígéreteid. Nem mellékes, hogy lelki szemeid milyen gyakran néznek az előtted lévő mennyei városra. Nem mindegy, hogy szánsz-e időt Isten szavának megtanulására, hogy a reménység elevenen éljen lelkedben. 
Péter azt mondja, hogy „tökéletesen”, azaz teljesen reménykedjünk – és ne fél szívvel. Ne engedjük meg, hogy „én ezt már tudom”, „már ezerszer hallottam” gondolatok beárnyékolják és megfosszák erejüktől hitünk nagy igazságait. Lehet, hogy már ezerszer hallottad Krisztus váltsághalálát, a tőle kapott igazságot, teljes bűnbocsánatot és üdvösséged bizonyságát – ám akkor is ezek azok az igazságok, amelyek most és minden időben képesek megtartani lelkedet. Reménykedned kell, vagy lelked elhervad.
Szent legyél egész életviteledben!
Ám a reménység több ennél. A reménység nem csupán valami távoli dologba való bizalom, hanem a reménység megváltoztatja életünket. Isten minket élő reménységre szült újjá (1Pt 1,3), és ez az élet többé nem igazodik a korábbi életünk kívánságaihoz: „14Mint engedelmes gyermekek ne szabjátok magatokat korábbi kívánságaitokhoz… 15hanem … szentek legyetek egész életviteletekben.” Isten más életre, szent életre hívott el minket. Az élő reménység arra is késszé tesz, hogy a nehézségek között úgy éljünk, hogy hogy az bizonyság legyen a körülöttünk élők számára. Akárcsak a szív az éltető vért pumpálja a szervezet tagjaiba, úgy ad erőt a hitünk a szent élethez. Miért legyél szent? Mert reménységet kaptál.
Azért, mert Isten gyermeke vagy. Először is ott az ígéret, hogy megváltásoddal Isten gyermeke lettél: „14mint engedelmes gyermekek ne szabjátok magatokat korábbi kívánságaitokhoz…” Péter egyszerűen azt mondja, hogy Isten gyermeke vagy, és mint a gyermek a szülőinek, úgy neked is engedelmeskedned kell Isten akaratának. 
A gyermek engedelmességét nem az határozza meg, hogy van-e kedve ahhoz, amit a szülő kér tőle vagy nincs. Amikor Andrist ebédelni hívjuk, lehet, hogy éppen kedvenc könyvét nézegeti, vagy a kis autóival játszik. Lehet, hogy nem különösebben éhes, vagy az éhségnél jobban foglalkoztatja a játék. Ám ettől még engedelmeskednie kell, hiszen az édesapja hívta. 
Ugyanígy van velünk is, szeretett gyülekezet. Lehet, hogy nem érzel nagy kedvet ahhoz, amit Isten kér tőled. Nincs kedved eljönni egy alkalomra, lusta vagy felhívni a testvéredet, gombóc van a torkodban, amikor bizonyságtételre kerülne a sor, inkább tévét néznél a bibliaolvasás helyett. Vajon ilyenkor is engedelmeskedni kell? Nem leszek képmutató, ha nincs kedvem azt csinálni, amit Isten kér tőlem? Nem kellene inkább megvárni, amíg megjön a kedvem? Dehogy, drága testvérek! Az engedelmesség sokszor pont abban mutatkozik meg, hogy kívánságaink ellenére is Isten szavát követjük. Nem tesz képmutatóvá az, ha nincs kedvem valamihez, mégis megteszem. Akkor lennék képmutató, ha erről úgy beszélnék, mintha könnyen menne, és semmi más vágy nem lenne a szívemben. 
Bizonyos értelemben az Úr Jézus engedelmessége is ilyen volt. A Gecsemáné-kertben való küszködése pont arról szólt, hogy nem volt kedve a keresztre menni. Azonban az Atyának való engedelmesség iránti vágy minden másnál nagyobb volt a szívében. Isten gyermekeiként nekünk is erre van szükségünk: szeressük Istent jobban annál, mint ahogy el akarjuk kerülni a fájdalmat, az emberek megvetését, vagy saját vágyainkat kielégítését. Ha Ő szól, akkor engedelmeskedjünk neki.
Azért, mert Isten szent, és téged is szent életre hív. Másodszor éljünk szentül azért, mert Isten szent, és reménységünk van, hogy mi is azok leszünk. „15hanem amint szent az, aki elhívott titeket, ti is szentek legyetek egész életviteletekben.” Emlékezzetek vissza arra, hogy megtérésetekkor Krisztusnak mondtatok igen. Abban a csodálatos pillanatban, amikor megláttátok bűneiteket, ám ezzel együtt az Úr Jézus szeretetét és bűnbocsánatát, Ő volt a legfontosabb és legértékesebb számotokra. Megértettétek, hogy Őt akarjátok követni, Vele akartok lenni, neki akartok élni. Ám ez a Krisztus és ez az Isten szent. Amikor magához hívott, egyúttal szentségre is hívott. Amikor Őt választottátok, egyúttal nemet mondtatok korábbi vágyaitokra, kívánságaitokra. Lehet, hogy most éppen csábít a világ. Lehet, hogy könnyebb lenne kívánságaidnak engedni, mint Istennek. Ám ne vesd meg választásodat! Hogyan gondolhatod, hogy a szent Isten megengedi, hogy szentségtelenül élj? Hogyan lehetnél Jézus Krisztussal töretlen kapcsolatban, ha a korábbi életviteledhez tartod magad? Térj vissza, kedves testvérem, Krisztushoz és a szent kívánságokhoz!
Azért, mert Isten meg fogja ítélni tetteidet. Harmadszor serkenthet a szent életre az ítéletkori jutalom tudata: „17És ha Atyának hívjátok őt, aki személyválogatás nélkül ítél mindenkit cselekedetei szerint, félelemmel éljétek jövevénységetek idejét.” Természetesen az utolsó ítélet nem lesz szörnyű a keresztyén számára. Krisztusba oltva békében várhatja Isten haragjának nagy napját. Krisztussal az oldalán tudhatja, hogy bűneinek büntetése ki van fizetve, mennybe való bejutása meg van vásárolva. Krisztus miatt, egyedül miatta Isten haragjától meg lesz kímélve.
Ám ugyanakkor a keresztyén azt is tudja, hogy élete mégis számít. Noha Isten nem küld kárhozatra, tetteinket mégis mérlegre teszi. Mennybeli jutalmunk arányban lesz azzal, hogy milyen hűségesen éltünk e földön, mennyire jellemzi életünket mennyei Atyánknak szentsége. Mi nem rettegünk Istentől. Az Ő hatalma nem megrettent és elűz minket. Hanem mivel ismerjük szeretetét, az Ő ereje és jósága odavon minket hozzá. Tudva, hogy hatalmas Isten, aki személyválogatás nélkül ítél, tisztelettel fordulunk hozzá, és buzgón kérjük segítségét, hogy adjon erőt a szent élethez.
Azért, mert drága véren váltottál meg. Végül pedig szentül kell élnünk, mert drága árat fizetett értünk Isten: „18tudva, hogy nem veszendő holmin, ezüstön vagy aranyon váltattatok meg atyáitoktól örökölt hiábavaló életetekből, 19hanem Krisztusnak, a hibátlan és szeplőtelen báránynak a drága vérén.”
Emlékszem, hogy gyerekkoromban egy családi ismerőstől egy bibliatokot kaptam ajándékba. Nyilván valamennyire örültem neki, de értékét csak később kezdtem el felfogni, amikor világossá vált előttem, hogy mennyire szegényes anyagi körülmények között éltek. Az a bibliatok nem volt nagy érték, ám számukra mégis drága ár volt! Vagy eszembe jut egy másik történet, amikor egy jeles alkalomkor valakitől egy szép üdvözlőkártyát és egy pár zoknit kaptam. Talán viccesnek tűnik, ám azok, akik adták, mégis sokat adtak nekem. Mind a két esetben az ajándékok a pénzben kifejezett értékén túl sokat többet jelentettek: igazi értéküket az adta, hogy milyen sokba került ez azoknak, akiktől kaptam! 
Gondolj bele most az Atya ajándékába: Jézus érted kiontott vérébe. Itt nem arról van szó, hogy az Atya szegény lenne, és ne tudna nekünk értékeset adni. Ő a világmindenség teremtője, szavára arany- vagy gyémánthegyek keletkeznek! Ám Ő mégsem ezzel fizetett értünk, nem aranyban fejezte ki értékünket, hanem valami sokkal értékesebbel: az Úr Jézus Krisztus vérével és szenvedésével! Ez volt a legtöbb, amit az Atya adhatott, hogy minket hiábavaló életünkből megváltson. A Szeretettet, az Egyszülöttet adta értünk, a Fiút, akiben Ő gyönyörködött! 
Hálátlan lennék, ha megvetném azt a bibliatokot vagy a kapott pár zoknit. Ám mennyivel hálátlanabb lennék, ha megvetném a Mindenható legnagyobb ajándékát, Krisztusnak a vérét! Mégis, nem ezt tesszük sokszor, szeretett gyülekezet? Amikor a mai nap vagy az elmúlt héten vétkezek, akár szándékosan engedetlen vagyok Isten akaratával szemben, nem az Ő drága vérét mocskolom be? Hogyan tehetem ezt, testvérek? Hogyan lehetek ilyen hálátlan? Ó, bár adná Isten, hogy még jobban felismerjük azt a drága vért, és azt, hogy Isten ezt azért fizette, hogy mi neki, szent módon éljünk!
Jézus vére ugyanis, ahogy Péter mondja, megváltott minket az „atyáinktól örökölt hiábavaló életünkből”. Megváltani azt jelenti, hogy szabaddá tett. Ha keresztyénként Krisztusnak átadtad az életed, szabad vagy a korábbi életedtől, szabad vagy a bűntől, keresztyén testvérem. Nem vagy köteles vétkezni. Ha így van, akkor ne válasz önként újra a bűn szolgaságát, ne menj vissza hiábavaló életedhez, hanem élj Krisztusnak! Ha pedig nem vagy Krisztusé, akkor jöjj most, barátom, imádkozz hozzá, és kérd megváltásodat!
Egymást buzgón szeressétek!
A Krisztustól kapott reménység tehát szent életre késztet. De mit jelentnek szentnek lenni a mindennapokban? Péter levele elég részletes választ ad nekünk erre, a mostani részben azonban két területet emel ki. Ezek közül az első a szeretet: „22Az igazság iránti engedelmességben tisztítsátok meg életeteket képmutatás nélküli testvéri szeretetre a Lélek által, és egymást tiszta szívből, kitartóan szeressétek.” Az igazi szentség egyik biztos jele a szeretet, és különösen a testvérek iránti szeretet. Az a szeretet, amiről Péter beszél, nem csupán a másik elfogadása, és egy udvarias kapcsolat. Ő tiszta szívből jövő, őszinte, képmutatás nélküli szeretetről beszél. Arról a szeretetről, ami kitartó, vagy egy jobb fordítás szerint ’buzgó’. Nyoma sincs itt a felszínességnek, nem is elégedhetünk meg kevesebbel.
Majd később tovább részletezi ezt a szeretetet, pontosabban annak akadályait. „1Levetve tehát minden gonoszságot” – vagyis gátolja a szeretetet a rosszindulat, a másoknak való rosszakarás. „Álnokságot, képmutatást” – nincs szeretet ott, ahol a felszínes mosolygás mögött rossz szándék van, és amikor másnak mutatom magam, mint ami vagyok, vagy ami bennem van. A szeretet őszinte. „Irigykedést” – nem szerethetem a másikat, ha szívemben nem tudok örülni javának és előrehaladásának. „Rágalmazást” – minden hiábavaló vagy ártó beszéd a másikról (különösen a háta mögött) rombolja őt, éppen ezért utálatos Istennek. 
Szeretett budapesti gyülekezet, az őszinte és buzgó testvéri szeretet nem ilyen. Nem arról van szó, mintha valakinek szíve mentes lehetne e bűnöktől, hanem arról, hogy készek vagyunk-e szembenézni szívünk gonoszságaival, készek vagyunk-e az Úr világossága elé hozni? Hajlandók vagyunk-e bűnnek nevezni, megbánni és levetni azokat? 
Kívánd a tiszta igét!
De hogyan? Hogyan parancsolhatja meg Isten, hogy így szeressünk, ha a szívünkben mind ez a sok utálatosság megtalálható? Úgy, hogy Ő tud még valamit rólunk: „23mint akik nem romlandó, hanem romolhatatlan magból születtetek újjá, Istennek élő és maradandó igéje által.” Ezek a bűnök ott vannak a szívünkben, azonban nem vagyunk hozzájuk láncolva. Isten újjászült minket, új szívet adott, megszabadított a bűn láncától. Nem mintha ezzel megszűntünk volna minden bűntől, hanem erőt adott, hogy mostantól legyőzzünk minden akadályt, ami az őszinte, buzgó szeretet útjában áll.
Hogyan lehetséges ez? „Istennek maradandó és élő igéje által.” Ugyanúgy, ahogy a hitünk az evangélium hallásából van, a szentségben való növekedésünk is Isten beszédén keresztül lehetséges: „2mint újszülött csecsemők az ige tiszta, hamisítatlan tejét kívánjátok, hogy azon növekedjetek az üdvösségre.” Ezen a ponton körbeértünk. Onnan kezdtük, hogy Isten beszéde reményt ad nekünk. A remény buzdít a szent életre. A szentségben való növekedéshez pedig ismét csak Isten igéjére van szükségünk. 
Szeretett gyülekezet, mindezzel Péter Isten tiszta igéjének fontosságát akarja elénk tárni. Nem mindegy, hogy mit hallgatsz, nem mindegy, hogy kik a tanítóid. Péter azt mondja, hogy a hamisítatlan tej kell a növekedéshez. Hamisítatlan, azaz adalékanyagoktól, ízfokozóktól, aromáktól mentes. Lehet, hogy egy tanítást jobban szeret a fülünk, lehet, hogy egy tanító szimpatikusabb – ám végső soron egyre kell törekednünk: olyan könyvet olvass, olyan tanítót hallgass, olyan gyülekezetnek légy tagja, ahol Isten beszédét tisztán hirdetik.
[bookmark: _GoBack]A tiszta tanítás elengedhetetlen a növekedéshez. Ezért mondja Péter, hogy „mint újszülött csecsemők … kívánjátok”. Nagyon találó ez a kép. Visszaemlékszem Andrisra a születése után. Amikor jelzett, hogy éhes, és kívánja a tejet, akkor nem lehetett halogatni. Nincs igazán eszköz, amely egy éhes csecsemőt elhallgattathat. Nem lehet neki mondani, hogy „még várj negyedórát”. Nem lehet róla lebeszélni, mással elcsábítani. Ő éhes, és a tejet kívánja. Ennek a kívánságnak kell minden keresztyén embert jellemeznie. Félreértés ne essék, itt nem csupán a frissen megtért keresztyénekről van szó (vö. 1Kor 3,1-2). Péter nem ebben az értelemben használja itt a tejet kívánó csecsemő képét. Az ige utáni vágyakozás, a növekedés a keresztyén élet egészében tart, akkor is, ha már 50 éve vagy keresztyén. Az igét nem lehet másra lecserélni, nem érdemes mással elcserélni sem. Erre van szükségünk a növekedéshez, a szentséghez, a buzgó testvéri szeretethez. Az ige imádságos olvasása és hallgatása erősít meg a reményben is, amely meg tud tartani a szenvedések idején. Elvégre Krisztus felszabadított, így nem a remény rabjai, hanem a remény szabadjai vagyunk. Ámen.

